कोरियामा साकेला
हृवासाङ फोर्टरेस कुनै बेला कोरियाली राजा र सैनिक परेड खेल्ने ठाउँ थियो । अहिले पनि मान्छेहरु ऐतिहासिक ठाउँ भनेर घुम्न पुग्छन् । युनेस्को वर्ल्ड हेरिटेज साइटमा पर्ने यो ठाउँमा आइतबार भने कोरियामा रहेका नेपालीहरु जम्मा भएर यलेदोङ ५०५३ उभौली साकेला मनाए ।
सोल — हृवासाङ फोर्टरेस कुनै बेला कोरियाली राजा र सैनिक परेड खेल्ने ठाउँ थियो । अहिले पनि मान्छेहरु ऐतिहासिक ठाउँ भनेर घुम्न पुग्छन् । युनेस्को वर्ल्ड हेरिटेज साइटमा पर्ने यो ठाउँमा आइतबार भने कोरियामा रहेका नेपालीहरु जम्मा भएर यलेदोङ ५०५३ उभौली साकेला मनाए ।किरात राई यायोक्खा दक्षिण कोरियाले आयोजना गरेको कार्यक्रममा नेपालीसँगै कोरियालीहरु पनि रमाइरहेका थिए ।राजधानी सोलदेखि ३५ किलोमिटर टाढाको सुवन सहरको फोर्टरेस चौरमा ढोल र झ्याम्टाको तालमा नाच्दै भेटिए सोलुखुम्बुका राजु राई । ‘व्यस्त दैनिकीमा एकैछिन गाउँघरको याद मेटाउने रमाइलो हो । हाम्रो संस्कृति र पराम्परालाई सम्झने तरिका पनि हो,’ राईले भने ।उनी कार्यक्रमस्थल भन्दा ४० किलोमिटर टाढा आन्सानबाट आएका हुन् । ख्याङ्गीदो योङगीनबाट आएका रोहित क्षेत्रीले पनि बिदाको दिनमा साथीभाइसँग भेटेर रमाइलो गर्ने अवसर जुरेको बताए । ‘काम गर्ने दिनमा कि त मेसिन हुन्छ कि त किचकिच गरिरहने हाकिम । आज यता छौं, सबै दुःख भुलेका छौं । टाढा टाढाबाट पनि साथीभाइ आएका छन् ।’कोरियाको मौसम गर्मी छ । आइतबार २८ डिग्री सेल्सियस थियो । ‘यस्तो गर्मीमा कति मान्छे आउलान् भन्ने हामीलाई पनि लागेका थियो । कार्यक्रम धेरै जना आउनु भयो । परेदशको व्यस्त जिन्दगीबाट समय निकालेर आउनु भयो,’ कार्यक्रमको आयोजक किरात राई यायोक्खाका अध्यक्ष पदम राईले भने ।‘विदेशमै भए पनि मनमा त गाउँघर हुन्छ नि । आज यहाँ आउनेले ढोल झ्याम्टामा नाचेर मनको तिर्सना मेट्नु भयो,’ उनले थपे । उभौलीमा नाच मात्र थिएन । उभौलीमा राई गाउँ नै सम्झाउने गरी खानाका परिकार पनि थिए । सेल रोटी, पिरो अचार थियो । बंगुरको मासु । राई समुदायको प्रमुख परिकार वाचिपा(तिते) थियो । कोरियामा रहेका लिम्बूहरुले बंगुरको मासुबाट बनाउने याङबेन बनाएर कोसेली ल्याएका थिए । नेपालको जाँड जस्तै हुने कोरियाली जाँड ‘माकली’ पनि यहाँको आकर्षण थियो । फोर्टरेस घुम्न आएका कोरियालीहरुले पनि राई परिकारको मज्जा लिँदै खाएको देखिन्थ्यो ।